Þegar Haraldur Þorleifsson stofnaði stafræna hönnunarfyrirtækið Ueno árið 2014 var hann eini starfsmaður þess og hafði engin plön um stækkun . Fimm árum síðar eru starfsmennirnir orðnir 65 og skrifstofur fyrirtækisins þrjár , bæði á Íslandi og í Bandaríkjunum . Haraldur hefur þó engan veginn fetað beinu brautina í átt að þessum árangri . Haraldur er á forsíðu Mannlífs . Í viðtalinu ræðir hann meðal annars æskuna , starfsferilinn og drykkjuna . Haraldur var að eigin sögn meira og minna fullur frá 2004 til 2011 en þá hafi honum orðið ljóst að ef hann ætti að eiga möguleika á því að funkera innan sambandsins sem hann var í við konuna sem er eiginkona hans í dag , Margréti Rut Eddudóttur , yrði hann að hætta að drekka . „ Ég hafði hugsað um að hætta mjög lengi , “ segir hann . „ En það sem gerði útslagið var að ég lenti í rifrildi við konuna mína , sem var kærastan mín þá , og ég sá fram á það að ef ég hætti ekki að drekka myndum við ekki ná að vera saman . Ég ætlaði að fara í meðferð en konan mín þurfti að fara í vinnuferð og ég ákvað að drekka í eina viku á meðan hún væri í burtu og fara svo í meðferð . Meðan ég var á þeim túr hitti ég vin minn og sagði honum frá þessari ákvörðun og hann spurði hvers vegna ég hætti ekki bara að drekka án þess að fara í meðferð . Ég hugsaði , já , hvers vegna ekki ? Og hætti síðan bara að drekka . Ég fór á tvo AA-fundi en þeir voru ekki fyrir mig . Ég er ekki trúaður og þessir fundir sem ég fór á voru mjög trúarlegir . “ Eitthvað hlýturðu samt að hafa þurft að gera , eða hvað ? Breyttirðu um lífsstíl og fórst að stunda hugleiðslu eða hvað gerðirðu ? „ Nei , veistu þetta var ekkert mál , “ segir Haraldur og hlær . „ Ég hefði sjálfsagt þurft að vinna eitthvað í sjálfum mér en ég held ég hafi bara lokað á það eins og annað . Ég er mjög gallaður . Ég hef alveg hugleitt , tek spretti þar sem ég er að hugleiða og gera ýmislegt . Ég hef farið til sálfræðinga , er á þunglyndislyfjum og alls konar , en það er ekkert systematískt . “ „ Ég hef farið til sálfræðinga , er á þunglyndislyfjum og alls konar . “ Hefur þunglyndi háð þér í gegnum tíðina ? „ Já , ég get ekki neitað því , “ segir Haraldur eftir dálitla umhugsun . „ Ég get ekki alveg áttað mig á því hvenær það byrjaði en ætli það hafi ekki verið þegar mamma dó . Ef ég man rétt þá var ég frekar hamingjusamur krakki en svo byrjaði líkamlegi sjúkdómurinn sem ég er með líka að þróast á unglingsárunum , “ segir Haraldur meðal annars .